Tašlihan

Tašlihan (u prevodu kameni han) je bivši karavan-saraj koji se nalazio na mjestu sadašnje bašte hotela "Evropa" u Sarajevu. On je treći po redu izgrađeni kameni karavan-saraj u Sarajevu. Sagrađen je u periodu od 1540-1543. godine iz zaostavštine Gazi Husrev-bega, poslije njegove smrti. Dozidan je uz Gazi Husrev-begov bezistan sa njegove zapadne strane. Bio je kvadratne osnove, a njegova dužina bila je 47 metara. U svome dvorištu je imao šadrvan, na čijim je stupovima bila mala džamija. Na spratu su bile sobe za putnike. Domaći i strani trgovci imali su svoje radnje u okviru Tašlihana. Smatra se da je ovaj karavan-saraj služio više trgovini, nego prometu putnika. Požar iz 1879. godine teško je oštetio Tašlihan i učinio ga neupotrebljivim. Arheološko područje - ostaci Tašlihana U okviru projekta sanacije, rekonstrukcije i dogradnje hotela "Evropa", od 5. juna do 13. jula 1998. godine, obavljena su arheološka istraživanja u dijelu ljetne bašte hotela, koja su rezultirala otkrivanjem dijela temelja, te masivnih zidova hana. Nakon arheoloških istraživanja 2007.godine, obavljenih od strane stručnjaka Muzeja Sarajeva (arheolozi Adnan Muftarević i Mirsad Avdić), Arheološko područje - ostaci Tašlihana u Sarajevu su proglašeni nacionalnim spomenikom Bosne i Hercegovine 2007. godine. Reference Vanjski linkovi Tašlihan Arhivirano 20. 12. 2018. na Wayback Machine, vakuf-gazi.ba